Հարցի առնչությամբ Disabilityinfo.am-ը կապ հաստատեց ՀՀ առողջապահության նախարարության հետ: Հասարակայնության և լրատվության հետ կապերի բաժնից մեզ տեղեկացրեցին, որ ՀՀ Կառավարության 2004 թ. մարտի 4-ի N 318-Ն որոշման համաձայն՝ հաշմանդամության 1-ին և 2-րդ խումբ ունեցող քաղաքացիները առողջության ապահովագրության սոցիալական փաթեթից պետք է օգտվեն անվճար, հետևաբար, անօրինական է 2-րդ խմբի հաշմանդամություն ունեցող քաղաքացուց վճար պահանջելը: Պարզելու համար, թե ի՞նչ հիմունքով են Մարիամ Եսայանից պահանջել վճարել, զրուցեցինք նաև Տավուշի մարզպետարանի առողջապահության վարչության պետ Կարինե Դովլաթբեկյանի հետ, ով առողջապահության նախարարությունից նախապես տեղեկանալով իրենց մարզում արձանագրված դեպքի մասին` ասաց. «Մարիամ Եսայանը առողջապահության ապահովագրության սոցիալական փաթեթից օգտվելու համար ներկայացրել է միայն իր հաշմանդամության երկրորդ խումբը հավաստող փաստաթուղթ և չի ներկայացրել ընտանեկան բժշկի տված ուղեգիրը: Հենց այս բացթողումն է եղել պատճառը, որ նրանից պահանջել են վճարել»: